RESOLUCIÓN do 4 de xaneiro de 2008 pola que se publica o Plan de formación continua de empregados da Administración xeral da Xunta de Galicia para o ano 2008.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 17/01/2008

O Estatuto básico do empregado público nace en resposta á necesidade de adaptarse ás innovacións que, en materia de recursos humanos, se introduciron no ámbito da Unión Europea. Esta norma establece a formación non só como un dereito dos empregados públicos, senón tamén como un deber, co obxectivo de manter actualizada a súa formación profesional para o desempeño das súas funcións.
O Plan de actividades de formación continua recolle as reflexións derivadas dos dous informes de necesidades formativas do persoal da Administración da Xunta de Galicia realizados pola EGAP no nivel individual e no de organización e de posto. Ambos os documentos proporcionan información exhaustiva sobre a que se vertebrarán as liñas directoras da formación levada a cabo pola EGAP nos vindeiros anos.
Como en anos anteriores este plan, que se xunta como anexo a esta resolución, elaborouse coa participación das consellerías, a través da rede de coordinadores de formación, profesores, representación sindical, expertos e as demandas reais producidas no Plan de formación continua do ano 2007. Quedan excluídas desta resolución as actividades derivadas de cursos selectivos, os cursos superiores, as actuacións en colaboración e as xornadas, conferencias e seminarios, as actividades doutras administracións públicas e as actividades de formación do persoal docente da Consellería de Educación e Ordenación Universitaria, do persoal da Administración de xustiza e do persoal sanitario que terán as súas propias convocatorias de acordo coa aprobación dos seus plans ou os convenios que se asinen durante o ano.
Este Plan de formación continua recibiu o informe favorable da Comisión Autonómica de Formación Continua e foi aprobado polo Consello Reitor deste organismo autónomo en sesión celebrada o día 21 de decembro de 2007.
O Plan de formación continua está destinado ao persoal da Administración xeral da Xunta de Galicia por proceder integramente dos fondos das cotizacións destes traballadores. Esta resolución ten carácter informativo quedando condicionada a execución das accións nela recollidas á existencia de crédito orzamentario axeitado e dispoñible e ao que se estipule en cada convocatoria.
Durante o mes de xaneiro convocaranse as accións correspondentes ao primeiro semestre do ano e durante o mes de maio ás do segundo semestre.
Para o exercicio 2008, como novidade, establécese a base de datos de formadores e expertos, creada mediante resolución da EGAP do 13 de novembro de 2007 (DOG nº 230, do 28 de novembro) e que recolle que a selección dos formadores estará vinculada á reciclaxe continua destes e ás avaliacións que reciban de auditorías externas e das enquisas dos empregados públicos.
Este plan de formación estrutúrase en accións formativas de carácter xeral e específicas, referidas todas elas ás seguintes áreas: dirección e xerencia pública, economía e finanzas, recursos humanos, recursos materias e tecnolóxicos, procesos de traballo, normativa e organización autonómica, específicas do sector competencial, idioma, coñecementos transversais e outros. As accións formativas de carácter xeral teñen por obxecto ofrecer un currículo básico horizontal que capacite os empregados públicos para realizar funcións e tarefas en calquera posto de traballo ao longo da súa carreira profesional. Correspóndese con funcións, coñecementos e habilidades que son xenéricas e constitúen as bases da organización e o funcionamento da Administración. As accións formativas específicas comprenden o conxunto de actividades formativas cuxo obxectivo está directamente relacionado coa adaptación permanente ao posto de traballo que se desempeña e que inclúen contidos basicamente sectoriais que
afectan a competencias específicas. O conxunto destas accións específicas foi proposto polos coordinadores de formación das distintas unidades administrativas e responden aos seus obxectivos estratéxicos e ás necesidades detectadas polos propios traballadores.
Os eixes de novo plan anticipan a liña estratéxica de articular a formación ofertada pola EGAP coa renovación de contidos, coa calidade e a eficiencia na prestación dos servizos, e coa avaliación da formación e a súa aplicación no posto de traballo. Estes eixes da formación son os exixidos pola Administración no século XXI. Tamén se fai fincapé en ampliar a oferta de formación en liña ou blended integrando as tecnoloxías da información e comunicación e permitindo harmonizar a formación co posto de traballo.
Incídese neste plan na formación en contidos que potencian as habilidades e aptitudes asociadas aos postos de traballo, amplíase a oferta en áreas de coñecementos como a prevención de riscos laborais, as tecnoloxías de información e a comunicación, e poténcianse os coñecementos transversais vinculados á mellora continua e á calidade cara a un mellor servizo ao cidadán. Así mesmo, incorpóranse neste plan a formación de acceso (acollida) e os programas de actuación de mobilidade que permitirán enriquecer a actividade do persoal mediante o intercambio de experiencias e boas prácticas.
Santiago de Compostela, 4 de xaneiro de 2008.
Antonio Izquierdo Escribano
Director da Escola Galega de Administración Pública
Ver referencia pdf "01200D009P099.PDF"